Betogers eis dat Spele in Tokio verbied word | Netwerk24
25 Julie 2019 12:45
Tokio het Woensdag gevier dat die Olimpiese Spele oor presies 'n jaar in dié stad gaan plaasvind, maar nie almal in Japan is opgewonde oor dié vooruitsig nie.
Aktiviste betoog Woensdag teen die Olimpiese Spele, wat in 2020 in Tokio gehou word.Foto: AP
Trouens, sowat 100 mense het in die Japanse hoofstad saamgetrek om te betoog omdat Tokio dié sportskouspel gaan aanbied.
Onder die betogers was daar ook 'n paar mense van Parys en Los Angeles, wat die volgende twee Olimpiese gasheerstede is.
Die betogers het daarvoor voorbrand gemaak dat die Spele verbied moet word, omdat dit bydra tot armoede en boonop die omgewing skade berokken.
Die protesleiers het vroeër op 'n nuuskonferensie gesê die Olimpiese Spele benadeel kwesbare groepe en meen die geld kan elders baie beter benut word.
Die jongste beramings vir die Tokio-Spele dui daarop dat dit Japan 'n verstommende R175 miljard gaan kos. Dis sowat R80 miljard meer as die oorspronklike begroting.
Die Japanse regering loop onder kritiek deur dat hy soveel geld op die Spele bestee, terwyl duisende mense in die gebied wat verwoes is deur 'n aardbewing en tsoenami steeds sukkel om kop bo water te hou.
"Om te sien hoeveel geld in Tokio gestort word, terwyl mense in Foekoesjima steeds swaarkry, is verbysterend," sê Jules Boykoff, voormalige atleet en akademikus.
Yuriko Koike, goewerneur van Tokio, het egter die Spele-besteding verdedig en sê veral die infrastruktuur wat vir die Paralimpiese Spele geskep word, sal van groot nut wees vir Tokio se vinnig verouderende bevolking.